Broj: 711-I-30-P-415-17/19-05-8

Zagreb, 10. rujna 2018.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Josipa Borića, zastupnika u Hrvatskom saboru i općinskog načelnika Općine Lopar i Dominika Paparića, zamjenika općinskog načelnika Općine Lopar,** na 22. sjednici, održanoj 10. rujna 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Josipa Borića, zastupnika u Hrvatskom saboru i općinskog načelnika Općine Lopar, i Dominika Paparića, zamjenika općinskog načelnika Općine Lopar, povodom isplate plaće dužnosniku Dominiku Boriću u razdoblju od lipnja do studenoga 2017.g., neće se pokrenuti s obzirom da iz prikupljenih podataka i dokumentacije ne proizlazi da je postupanjem navedenih dužnosnika došlo do moguće povrede odredbi ZSSI-a niti načela obnašanja javnih dužnosti.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona, dok je podstavkom 43. istog stavka propisano da su općinski načelnici i njihovi zamjenici također dužnosnici u smislu istog Zakona. Stoga su Josip Borić povodom obnašanja dužnosti zastupnika u 7. i 8. sazivu Hrvatskoga sabora i općinskog načelnika Općine Lopar te Dominik Paparić povodom obnašanja dužnosti zamjenika općinskog načelnika iste Općine, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju stavka 4. istog članka, podnositelju prijave jamči se zaštita anonimnosti.

Povjerenstvu je 28. studenoga 2018.g. podnesena anonimna prijava mogućeg sukoba interesa protiv dužnosnika Josipa Borića i Dominika Paparića, koja je zaprimljena pod brojem: 711-U-7081-P-451/17-01-5. U prijavi se u bitnome navodi da je općinski načelnik Općine Lopar isplatio svom zamjeniku osobni dohodak u trajanju od 5 mjeseci iako nije postojala odluka Općinskog vijeća Općine Lopar kao pravni temelj za navedene isplate, čime je proračun Općine Lopar oštećen za 90.000,00 kn. Iako je dužnosnik Josip Borić bio od strane Općinskog vijeća upozoren na navedeni propust još u srpnju, nastavio je s isplatama plaće svom zamjeniku i kroz naredne mjesece. U prijavi se nadalje navodi da je zapisnik sa sjednice Općinskog vijeća Općine Lopar održane 2. rujna 2017.g. nepotpun i netočan te da je većina članova Općinskog vijeća navedene jedinice lokalne samouprave izglasala amandman na prijedlog Odluke o plaći i drugim pravima općinskog načelnika i zamjenika općinskog načelnika Općine Lopar, no isti je lažno prikazan kao akt koji nije u skladu s Poslovnikom o radu Općinskog vijeća Općine Lopar. Podnositelj prijave nadalje ističe da je na sljedećoj sjednici Općinskog vijeća Općine Lopar, općinski načelnik ponovno tražio dopunu dnevnog reda istom točkom te prijetio članovima Općinskog vijeća svojim poznanstvom s ministrom uprave i raspuštanjem Općinskog vijeće ukoliko navedena točka ne bude izglasana.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih državnih tijela.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika te je podstavkom c) istog članka propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Uvidom u Registar dužnosnika koji vodi Povjerenstvo utvrđeno je da dužnosnik Josip Borić od 30. svibnja 2017.g. obnaša dužnost općinskog načelnika Općine Lopar, a dužnosnik Dominik Paparić od istog dana obnaša dužnost zamjenika općinskog načelnika Općine Lopar.

Na zahtjev Povjerenstva, Općina Lopar dostavila je dopis od 19. ožujka 2018.g. u kojem se navodi da je dužnosnik Dominik Paparić bio pročelnik Jedinstvenog upravnog odjela Općine Lopar te je nakon izbora istog za zamjenika općinskog načelnika, Općina Lopar zatražila pojašnjenje i uputu za postupanje Ministarstva uprave kako bi se otklonile dvojbe o načinu utvrđivanja plaće za navedenog dužnosnika. Ministarstvo uprave očitovalo se dopisom od 3. kolovoza 2018.g. u kojem je dalo uputu da se, neovisno o prethodnom statusu g. Paparića, visina plaće istog kao zamjenika općinskog načelnika Općine Lopar utvrđuje odlukom Općinskog vijeća Općine Lopar, a do donošenja predmetne odluke navedenom se dužnosniku plaća treba isplaćivati sukladno odredbama članka 5. i 17. Zakona o plaćama u lokalnoj i područnoj (regionalnoj) samoupravi i odluci Općinskog vijeća o plaći i drugim pravima općinskog načelnika Općine Lopar od 14. listopada 2014.g. Naime, dužnosnik Josip Paparić svoju dužnost obavlja profesionalno te mu pripada pravo na plaću. U očitovanje se nadalje navodi da je Općinsko vijeće Općine Lopar 4. rujna 2017.g. donijelo odluku da plaća zamjenika općinskog načelnika iznosi 0,5% plaće općinskog načelnika. Međutim, istom odlukom stavljena je izvan snage Odluka o plaći i drugim pravima općinskog načelnika Općine Lopar od 14. listopada 2014.g. kojom je bio propisan koeficijent i osnovica za obračun plaće općinskog načelnika te je uslijed stavljanja van snage Odluke iz 2014.g., Odluka Općinskog vijeća Općine Lopar od 4. rujna 2017.g. bila neprovediva. Slijedom navedenoga, Ured državne uprave Primorsko-goranske županije je 7. studenoga 2017.g., temeljem zahtjeva za nadzor zakonitosti koji je podnio predsjednik Općinskog vijeća Općine Lopar, zatražio uklanjanje nepravilnosti u donesenoj odluci. Stoga je na sjednici Općinskog vijeća Općine Lopar održanoj 11. studenoga 2017.g. donesena nova, zakonita odluka na temelju koje se Dominiku Papariću, zamjeniku općinskog načelnika Općine Lopar isplaćuje plaća. Do donošenja navedene Odluke, s uslijed neprovedivosti odluke Općinskog vijeća od 4. rujna 2017.g., dužnosniku Dominiku Papariću plaća je isplaćivana u skladu s načelima i odredbama Zakona o plaćama u lokalnoj i područnoj (regionalnoj) samoupravi.

U privitku očitovanja Općina Lopar dostavila je dopis Ministarstva uprave od 3. kolovoza 2017.g., Zapisnik sa 2. sjednice Općinskog vijeća Općine Lopar održane 4. rujna 2017.g., Odluku o plaći i drugim pravima općinskog načelnika i zamjenika općinskog načelnika Općine Lopar od 4. rujna 2017.g., očitovanje Ureda državne uprave u Primorsko-goranskoj županiji o provedenom nadzoru nad općim aktima Općine Lopar od 7. studenoga 2017.g., Zapisnik sa 3. sjednice Općinskog vijeća Općine Lopar održane 11. studenoga 2017.g., Odluku o plaći i drugim pravima općinskog načelnika i zamjenika načelnika Općine Lopar od 11. studenoga 2017.g., financijsku dokumentaciju o isplatama plaća izvršenim dužnosniku Dominiku Papariću za razdoblje od svibnja 2017.g. do veljače 2018.g., rješenje o visini plaće od 4. prosinca 2017.g.

Povjerenstvo je izvršilo uvid u dopis Ministarstva uprave od 3. kolovoza 2017.g. upućen Općini Lopar u kojem se prvenstveno ukazuje na relevantne odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.) kojim je propisano da će općinski načelnik, gradonačelnik, župan i njihovi zamjenici odlučiti hoće li dužnost na koju su izabrani obavljati profesionalno. Nadalje, člankom 90.a istog Zakona propisano je da osobe koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski, imaju pravo na naknadu za rad. Istim Zakonom također je propisano da se osnovna mjerila za određivanje plaće, odnosno naknade za rad, kao i druga prava vezana uz profesionalno obnašanje dužnosti općinskog načelnika, gradonačelnika odnosno župana i njihovih zamjenika određuju posebnim zakonom. Ministarstvo uprave nadalje pojašnjava da je taj posebni zakon koji uređuje navedena pitanja Zakon o plaćama u lokalnoj i područnoj (regionalnoj) samoupravi („Narodne novine“ broj 28/10.). Člancima 2. i 3. toga Zakona propisano je da plaću župana, gradonačelnika i općinskih načelnika te njihovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika. Nadalje, istim su Zakonom propisana i ograničenja u odnosu na plaće župana, gradonačelnika i općinskih načelnika te je propisano da se njihove plaće ne smiju odrediti u iznosima većim od umnoška pojedinog koeficijenta i osnovice za izračun plaće državnih dužnosnika.

U odnosu na plaću zamjenika općinskog načelnika, člankom 5. istoga Zakona propisano je da koeficijenti za obračun plaće zamjenika župana, gradonačelnika i općinskog načelnika mogu iznositi najviše do 85% koeficijenta župana, gradonačelnika, odnosno općinskog načelnika čiji su zamjenici. Vezano uz volontersko obavljanje dužnosti, člankom 6. navedenog Zakona propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće. Odluku o visini naknade za rad donosi predstavničko tijelo jedinice lokalne i područne (regionalne) samouprave.

Ministarstvo uprave nadalje ukazuje na to da je predmetni Zakon stupio na snagu osmog dana od dana objave u „Narodnim novinama“, odnosno 11. ožujka 2010.g.. Prijelaznom odredbom članka 19. toga Zakona utvrđeno je da će najkasnije u roku od 3 mjeseca od stupanja na snagu istog Zakona predstavnička tijela jedinica lokalne i područne (regionalne) samouprave donijeti odluku kojom se određuju osnovica i koeficijenti za obračun plaće župana, gradonačelnika i općinskih načelnika i njihovih zamjenika te odluku kojom se određuju naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika koji dužnost obnašaju bez zasnivanja radnog odnosa. Do donošenja pojedinačnih rješenja o plaći, odnosno naknadi za rad sukladno odlukama iz stavka 1. toga članka, plaće odnosno naknade za rad župana, gradonačelnika i općinskih načelnika te njihovih zamjenika isplaćivat će se prema dotadašnjim propisima, ali najviše u iznosu utvrđenom člankom 4. toga Zakona.

Slijedom svega navedenog, odluku o plaći i/ili odluku o naknadi za rad općinskog načelnika i njegovog zamjenika, predstavničko tijelo jedinice lokalne samouprave obvezno je donijeti sukladno prethodno navedenim odredbama Zakona o plaćama u lokalnoj i područnoj (regionalnoj) samoupravi, vodeći računa o svim mjerilima i ograničenjima koja iz toga Zakona proizlaze. Pritom, u konkretnom slučaju, činjenica da je za zamjenika općinskog načelnika izabrana osoba koja je prethodno bila pročelnik u toj jedinici lokalne samouprave nije od značaja za konkretnu isplatu plaće zamjenika općinskog načelnika.

Ministarstvo uprave nadalje navodi da je prema podacima dostupnim na mrežnim stranicama, Općinsko vijeće Općine Lopar dana 14. listopada 2014.g. donijelo Odluku o plaći i drugim pravima općinskog načelnika Općine Lopar koja je objavljena u „Službenim novinama Primorsko-goranske županije“, broj 31/14. Tom je Odlukom utvrđeno da koeficijent za obračun plaće općinskog načelnika iznosi 3.51, a osnovica za obračun plaće određuje se u iznosu od 4.221,76 kn bruto, dok plaća zamjeniku općinskog načelnika tom Odlukom nije utvrđena.

Slijedom navedenog, ako Općinsko vijeće Općine Lopar nije donijelo odluku kojom se utvrđuje plaća zamjenika općinskog načelnika, Ministarstvo uprave smatra da je jedino rješenje u konkretnoj situaciji da se zamjeniku općinskog načelnika koji dužnost obnaša profesionalno, plaća isplati sukladno važećoj odluci o plaći općinskog načelnika, primjenom odredbi članka 5. i 19. prethodno citiranog Zakona, iz kojih proizlazi da koeficijent za obračun plaće zamjenika općinskog načelnika može iznositi najviše do 85% koeficijenta za obračun plaće općinskog načelnika te da će se do donošenja pojedinačnog rješenja, plaća za rad zamjenika općinskog načelnika isplaćivati prema dotadašnjim propisima, najviše u iznosu utvrđenom u članku 4. Zakona. Ovakvo rješenje može biti privremeno, do donošenja odluke Općinskog vijeća kojom se određuje plaća zamjenika općinskog načelnika, a kako bi se premostila nastala situacija i omogućila isplata plaće zamjeniku općinskog načelnika Općine Lopar koji svoju dužnost obavlja profesionalno te mu po toj osnovi pripada i pravo na plaću.

Povjerenstvo je nadalje izvršilo uvid u Zapisnik sa 2. sjednice Općinskog vijeća Općine Lopar održane 4. rujna 2017.g. te utvrdilo da je prva točka dnevnog reda bio Prijedlog Odluke o plaći i drugim pravima općinskog načelnika i zamjenika načelnika Općine Lopar. Općinski načelnik izložio je prijedlog odluke te naveo da općinski načelnik dužnost obnaša volonterski, dok zamjenik općinskog načelnika dužnost obnaša profesionalno te predlaže da njegova plaća iznosi 85% plaće općinskog načelnika. Za riječ se javio član Općinskog vijeća Slađan Čolić te predložio da plaća zamjenika općinskog načelnika iznosi 50% plaće općinskog načelnika. Za prvi prijedlog glasovalo je 5 članova Općinskog vijeća, 5 članova je glasovalo protiv, a jedan član Općinskog vijeća je bio suzdržan. Predsjednik Općinskog vijeća je stoga dao na glasovanje drugi prijedlog te je sa 6 glasova „za“ i 5 glasova „protiv“ donesena Odluka da plaća zamjenika općinskog načelnika iznosi 0,5% plaće načelnika.

Ured državne uprave u Primorsko-goranskoj županiji izvršio je nazor nad navedenom Odlukom o plaći i drugim pravima općinskog načelnika i zamjenika načelnika Općine Lopar od 4. rujna 2017.g. te je utvrdio da navedena odluka nije u skladu sa Zakonom o plaćama u lokalnoj i područnoj (regionalnoj) samoupravi te da ista nije niti primjenjiva. Naime, odredbom članka 2. Odluke o plaći i drugim pravima općinskog načelnika i zamjenika načelnika Općine Lopar propisano je: „Plaća zamjenika načelnika iznosi 0,5% plaće načelnika“. S obzirom na navedena Odluka ne sadrži mjerila za određivanje plaće općinskog načelnika i njegova zamjenika, odnosno ne sadrži osnovicu niti koeficijente za obračun plaće općinskog načelnika i njegovog zamjenika, to je formulacija „0,50% plaće načelnika“ potpuno neprimjenjiva. Stoga je odredbu članka 2. predmetne Odluke potrebno uskladiti s odredbama Zakona o plaćama u lokalnoj i područnoj (regionalnoj) samoupravi, na način da se prvenstveno odredi osnovica te koeficijenti za obračun plaće općinskog načelnika i njegovog zamjenika. Prilikom propisivanja koeficijenta za obračun plaće zamjenika općinskog načelnika potrebno je voditi računa da isti sukladno članku 5. Zakona o plaćama u lokalnoj i područnoj (regionalnoj) samoupravi može iznositi najviše do 85% koeficijenta općinskog načelnika čiji je zamjenik. Napominje se da je u svrhu određivanja plaće zamjeniku općinskog načelnika predmetnom Odlukom potrebno odrediti koeficijent i za općinskog načelnika bez obzira što on svoju dužnost obavlja volonterski.

Također, prilikom nadzora zakonitosti, temeljem uvida u dostavljeni zapisnik sa 2. sjednice Općinskog vijeća Općine Lopar održane 4. rujna 2017.g. uočene su nepravilnosti u samom postupku donošenja spornog akta. Naime, iz predmetnog zapisnika je vidljivo da je načelnik nakon kratkog izlaganja predložio da plaća zamjenika općinskog načelnika iznosi 85% načelnikove plaće, nakon čega je otvorena rasprava u kojoj je član općinskog vijeća Slađan Čolić iznio da vijećnici koji su pripadnici MODES-a ne podržavaju prijedlog općinskog načelnika te predlažu da plaća zamjenika iznosi 0,5% iznosa plaće općinskog načelnika, a koji je usvojen većinom glasova. S obzirom da je člankom 3. Zakona o plaćama u lokalnoj i područnoj (regionalnoj) samoupravi propisano da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, **na prijedlog župana, gradonačelnika, odnosno općinskog načelnika,** drugi prijedlog odluke nije podnesen od strane ovlaštenog predlagatelja, tj. općinskog načelnika. Slijedom navedenoga, navedeni prijedlog mogao se tretirati jedino kao amandman na odluku koju je predložio načelnik. Naime, odredbom članka 44. stavka 1. Poslovnika o radu Općinskog vijeća Općine Lopar („Službene novine Primorsko-goranske županije“, broj 27/09. i 13/13., u daljnjem tekstu: Poslovnik) propisano je da se prijedlog za izmjenu ili dopunu prijedloga akta podnosi u pravilu pisanim putem u obliku amandmana uz obrazloženje, najkasnije dan prije održavanja sjednice, dok je odredbom članka 45. stavka 1. propisano da iznimno, ako se većina prisutnih vijećnika s tim složi, vijećnik može podnijeti amandman i usmeno, na sjednici, u tijeku rasprave. Nadalje, odredba članka 47. Poslovnika navodi da se o amandmanima izjašnjava predlagatelj i općinski načelnik, neovisno o tome je li on predlagatelj akta ili ne. Navedeno izjašnjavanje u pravilu je usmeno i iznosi se tijekom rasprave, neposredno prije glasovanja o pojedinim ili svim amandmanima. Člankom 50. Poslovnika propisano je da se, nakon provedene rasprave i odlučivanja o amandmanima, odlučuje o donošenju akta.

Iz navedenog proizlazi da je prijedlog izmjene Odluke o plaći i drugim pravima općinskog načelnika i zamjenika načelnika Općine Lopar trebalo podnijeti u obliku amandmana, da se o istom trebao izjasniti predlagatelj, odnosno općinski načelnik te da je bilo potrebno odvojeno glasovati – prvo o podnesenom amandmanu (koji ako bude prihvaćen postaje sastavni dio konačnog prijedloga akta), a potom o donošenju akta.

Slijedom navedenoga, Ured državne uprave u Primorsko-goranskoj županiji dalo je uputu Općini Lopar da je Odluku o plaći i drugim pravima općinskog načelnika i zamjenika načelnika Općine Lopar potrebno uskladiti s odredbama članka 3. i 5. Zakona o plaćama u lokalnoj i područnoj (regionalnoj) samoupravi, vodeći pritom računa o propisanim odredbama Poslovnika o načinu donošenja akta.

S obzirom na ovakvo očitovanje Ureda državne uprave u Primorsko-goranskoj županiji općinski načelnik Općine Lopar predložio je da se 3. sjednica Općinskog vijeća Općine Lopar, održana 11. studenoga 2017.g., dopuni točkom „Odluka o plaći i drugim pravima općinskog načelnika i zamjenika načelnika Općine Lopar“ te je većinom glasova donesena Odluka kojom je u članku 2. propisano da plaću dužnosnika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Člankom 3. iste Odluke propisano je da koeficijent za obračun plaće načelnika iznosi 3,81, a koeficijent za obračun plaće zamjenika načelnika 3,23, dok je člankom 4. iste Odluke propisano da se osnovica za obračun plaće određuje u iznosu od 3.890,00 kn bruto i jednaka je osnovici koja se primjenjuje za obračun plaće državnih dužnosnika. Rješenja o utvrđivanju plaće te drugih prava dužnosnika iz radnog odnosa donosi pročelnik Jedinstvenog upravnog odjela. Člankom 8. predmetne Odluke određeno je da danom stupanja na snagu navedene Odluke prestaje važiti Odluka o plaći i drugim pravima općinskog načelnika Općine Lopar („Službene novine Primorsko-goranske županije“ broj 31/14.). Navedena Odluka objavljena je u „Službenim novinama Primorsko-goranske županije“, broj 34/17 od 24. studenoga 2017.g., a stupila je na snagu osmog dana od dana objave.

Povjerenstvo je izvršilo uvid i u isplatne liste s obračunom plaće za razdoblje od lipnja 2017.g. do veljače 2018.g. te je utvrđeno da je dužnosniku Dominiku Papariću u razdoblju od stupanja na dužnost zamjenika općinskog načelnika Općine Lopar do stupanja na snagu Odluke o plaći i drugim pravima općinskog načelnika i zamjenika načelnika Općine Lopar od 11. studenoga 2017.g. isplaćivana plaća u neto iznosu od 8.943,60 kn pri čemu je koeficijent za obračun plaće bio 2,98, a osnovica 4.221,76 kn. Nakon stupanja na snagu navedene Odluke dužnosniku Dominiku Papariću obračun plaće vršen je na temelju osnovice za obračun plaće u iznosu od 3.890,00 kn i koeficijenta 3,23 koji su istom Odlukom propisani te mu je od prosinca 2017.g. nadalje isplaćivana plaća u neto iznosu od 8.933,78 kn.

Uzevši u obzir sve izneseno, Povjerenstvo prvenstveno ističe da sukladno članku 90. i 90.a Zakona o lokalnoj i područnoj (regionalnoj) samoupravi općinski načelnici, gradonačelnici i župani te njihovi zamjenici odlučuju hoće li dužnost na koju su izabrani obavljati profesionalno te ukoliko odluče dužnost obnašati profesionalno, ostvaruju **pravo na plaću** kao i druga prava iz rada, a vrijeme obnašanja dužnosti uračunava im se u staž osiguranja. Osnovna mjerila za određivanje plaće, kao i druga prava vezana uz profesionalno obnašanje dužnosti općinskog načelnika, gradonačelnika, župana i njihovih zamjenika određena su posebnim zakonom, odnosno Zakonom o plaćama u lokalnoj i područnoj (regionalnoj) samoupravi.

Slijedom navedenoga, nedvojbeno je da dužnosnici koji dužnost obnašaju na lokalnoj razini imaju pravo izabrati hoće li dužnost obnašati volonterski ili profesionalno, a ako odluče dužnost obnašati profesionalno, imaju pravo na plaću, pa stoga i dužnosnik Dominik Paparić koji dužnost zamjenika općinskog načelnika Općine Lopar obnaša profesionalno ima pravo na plaću. Povjerenstvo stoga smatra da nedonošenje pravovaljane i na zakonu utemeljene Odluke Općinskog vijeća Općine Lopar kojom bi bili propisani koeficijenti i osnovica za obračun plaće općinskog načelnika i njegovog zamjenika, ne bi smjelo ići na štetu dužnosnika u ostvarivanju njegovih zakonom priznatih prava.

U odnosu na navedeno, na zahtjev Općine Lopar, očitovalo se i Ministarstvo uprave kao tijelo u čijoj nadležnosti je, između ostalog, sustav i ustrojstvo državne uprave i lokalne i područne (regionalne) samouprave. Ministarstvo uprave je tako u svom očitovanju od 3. kolovoza 2017.g. navelo da bi, ukoliko Općinsko vijeće Općine Lopar nije donijelo odluku kojom se utvrđuje plaća zamjenika općinskog načelnika, jedino rješenje bilo da se zamjeniku općinskog načelnika koji dužnost obnaša profesionalno isplati plaća sukladno važećoj odluci o plaći općinskog načelnika iz 2014.g. te primjenom odredbi članka 5. i 9. Zakona o plaćama u lokalnoj i područnoj (regionalnoj) samoupravi. Iz navedenih odredbi, naime, proizlazi da koeficijent za obračun plaće zamjenika općinskog načelnika može iznositi najviše do 85% koeficijenta za obračun plaće općinskog načelnika te da će se do donošenja pojedinačnog rješenja, plaća za rad zamjenika općinskog načelnika isplaćivati prema dotadašnjim propisima.

S obzirom da je Odlukom o plaći i drugim pravima općinskog načelnika Općine Lopar koju je Općinsko vijeće Općine Lopar donijelo 14. listopada 2014.g. bilo propisano da koeficijent za obračun plaće općinskog načelnika Općine Lopar iznosi 3,51, a osnovica za obračun plaće 4.221,76 kn, Povjerenstvo je iz isplatnih lista, odnosno obračuna plaće za dužnosnika Dominika Paparića, utvrdilo da je istom u razdoblju od lipnja do studenoga 2017.g. plaća obračunata primjenom navedene osnovice i koeficijenta koji iznosi 85% koeficijenta propisanog za obračun plaće općinskog načelnika.

Slijedom navedenog, Povjerenstvo je utvrdilo da je u razdoblju od lipnja do studenoga 2017.g., u kojem Općinsko vijeće Općine Lopar nije donijelo odluku kojom bi bili propisani osnovica i koeficijent za obračun plaće općinskog načelnika i njegovog zamjenika koji dužnost obnašaju profesionalno, dužnosniku Dominiku Papariću plaća isplaćivana sukladno uputi Ministarstva uprave, a primjenom Odluke o plaći i drugim pravima općinskog načelnika Općine Lopar od 14. listopada 2014.g. te unutar okvira propisanih Zakonom o plaćama u lokalnoj i područnoj (regionalnoj) samoupravi. Povjerenstvo stoga nije steklo saznanja da bi dužnosnik Josip Borić kao općinski načelnik Općine Lopar i dužnosnik Dominik Paparić, zamjenik općinskog načelnika iste jedinice lokalne samouprave koristili javnu dužnost u cilju postizanja osobnog probitka, odnosno da bi svojim postupanjem počinili moguću povredu odredbi ZSSI-a ili načela djelovanja.

Slijedom navedenoga, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Josip Borić, elektroničkom dostavom

2. Dužnosnik Dominik Paparić, elektroničkom dostavom

3. Objava na internetskoj stranici Povjerenstva

4. Pismohrana